» Kom ons bevriend ander mense om Jesus se liefde te wys!
Kom ons bevriend ander mense om Jesus se liefde te wys!
“Dit is my opdrag: Julle moet mekaar liefhê soos Ek julle liefhet.”
Hierdie gedeelte daag ons nie net uit om mense waarvan ons hou lief te hê en te bevriend nie, maar eerder almal – ook dié van wie ons nie hou nie! Wat beteken dit vir ons?
Ons keuse van vriende sê baie van wie ons is. Dink aan die mense wat Jesus vriende genoem het en die mense saam met wie Hy tyd deurgebring het. Ons maak nie altyd moeite om mense te bevriend wat anders is as ons nie, want dis makliker om vriende te wees met mense wat soos ons leef en dink.
Dis baie belangrik om te dink aan die manier hoe ons vriende behandel en hoe hulle ons behandel. Ons kort gesonde verhoudings in ons lewens, want ongesonde verhoudings is nie goed vir ons nie.
Gebed: Dankie, Here, vir vriende! Dankie ook vir toekomstige vriendskappe met wonderlike mense wat ek nog nie eers ontmoet het nie. Dankie dat ons ŉ spesiale deel van U liefde kan sien in ons vriendskappe met ander mense. Help my om ŉ goeie vriend te wees en in U liefde te lewe. Amen.
Uitdaging: Is daar ŉ ouetehuis in jou gemeenskap? Daag jou vriende uit om ŉ ouma of oupa “aan te neem”. Gaan kuier gereeld by hulle en bring tyd met hulle deur soos jy met enige vriend sou. Of bring dalk jou pouses by die skool deur met verskillende groepe en leer mekaar so ken. Of maak ŉ doelbewuste besluit om iemand van ŉ ander kultuur te bevriend en by mekaar se huis te kuier.